தாம் அங்கு வரவேயில்லை, எதையும் பார்க்கவில்லை என்று தனக்குள் சொல்லிக்கொண்டு அவர் அவசரமாகப் புறப்பட்டபோது, கழிப்பறை இடிபாட்டுக் குவியல்களின் மறுபுறத்தில் இருந்து ‘ஹர்ர்ர்..’ என்றொரு உறுமல் சத்தம் கேட்டது. வெள்ளத்துக்குத் தப்பி எங்கோ போயிருந்த பன்றிகள் திரும்பி வர ஆரம்பித்துவிட்டதென ரெட்டியார் நினைத்தார். இனி எது குறித்தும் எண்ணவே வேண்டாம் என்று முடிவு செய்துகொண்டு விறுவிறுவென நடக்க ஆரம்பித்தார்.